নিজস্ব প্রতিবেদন: বিজেপিকে ঠেকাতে কংগ্রেসকে পাশে চাইছেন মমতা বন্দ্যোপাধ্যায়। শুক্রবার রাজ্যসভা নির্বাচনের প্রার্থী ঘোষণায় সেই আভাস দিলেন খোদ তৃণমূল নেত্রীই। পশ্চিমবঙ্গে রাজ্যসভার পাঁচটি আসনে লড়াই। তার মধ্যে একটি আসনে কংগ্রেস প্রার্থীকে সমর্থন করবেন বলে ঘোষণা করলেন মমতা।  এদিন রাজ্যসভার চারটি আসনে প্রার্থীদের নাম ঘোষণা করেন মমতা বন্দ্যোপাধ্যায়। প্রার্থীরা হলেন- শান্তনু সেন, আবির বিশ্বাস, শুভাশিস চক্রবর্তী ও নাদিমুল হক। মমতা বন্দ্যোপাধ্যায় জানিয়েছেন, পঞ্চম আসনে কংগ্রেস প্রার্থী অভিষেক মনু সিঙ্ঘভিকে সমর্থন করবে তৃণমূল। ত্রিপুরায় গেরুয়া শিবিরের জয়ের দিন তৃণমূল নেত্রী মন্তব্য করেছিলেন, সেখানে বিজেপির মোকাবিলায় চেষ্টা করেনি সিপিএম। পাশাপাশি তিনি রাহুল গান্ধীকে জোটের প্রস্তাব দিয়েছিলেন বলেও জানিয়েছিলেন তৃণমূল নেত্রী। মমতার এদিনের ঘোষণার পর রাজনৈতিক মহল মনে করছে, ২০১৯ সালে বিজেপি বিরোধী জোটের পথ সুগম করতেই এই সিদ্ধান্ত নিলেন তিনি। পশ্চিমবঙ্গের মুখ্যমন্ত্রীকে বিরোধী জোটে রাখতে আগ্রহী কংগ্রেস হাইকম্যান্ডও।